钦定古今图书集成/明伦汇编/官常典/第791卷 > 韩肖胄
## 钦定古今图书集成/明伦汇编/官常典/第791卷 > 韩肖胄

按《宋史》本传：肖胄，字似夫，祁州安阳人。曾祖琦，祖忠
彦，再世为相。父治。肖胄以荫补承务郎，历开封府司
录，与府尹同对殿中，徽宗问其家世，赐同上舍出身，
除卫尉少卿，赐三品服，寻假给事中，充贺辽国生辰
使。既还，时治守相州，请祠，肖胄因乞补外侍疾，诏除
直秘阁、知相州，代其父任。陛辞，帝曰：“先帝诏韩氏世
官于相，卿父子相代，荣事也。”在相四年，王师傅燕。肖
胄策幽蓟且有变，宜阴为守备。已而金骑入境，野无
所掠而去。建炎二年，知江州，入为祠部郎，迁左司。尝
言：“中原未复，所恃长江之险，淮南实为屏蔽。沃野千
里，近多荒废。若广修农事，则转饷可省，兵食可足。”自
是置局建康，行屯田于江淮。又应诏陈五事，曰远斥
堠，戢戍兵，防海道，援中原，修军政。擢工部侍郎。时川、
陕马纲路通塞不常，肖胄请于广西邑州置司，互市
诸蕃马，诏行之。时召侍从问战守计，肖胄条奏千馀
言，帝称其所对事理简当。吏部尚书席益叹曰：“援古
证今，切于时用，非世官不能也。”绍兴二年，诏百官各
言省费、裕国、强兵息民之策。肖胄言：“天下财赋窠名，
旧悉隶三司，今户部惟有上供之目而已。问诸路窠
名于户部，户部不能悉；问诸州窠名于漕司，漕司不
能悉失一窠名，则此项遂亡。愿诏诸路漕司括州县
出纳，可罢罢之，可并并之，立为定籍，漕司总诸州，户
部总诸路，则无失陷矣。经费之大，莫过养兵，今人亡
而冒请者众，愿立诸军覆实之法，重将帅冒请之罪，
则兵数得实，饷给不虚，省费裕国，此其大者。生民常
赋之外，迫以军期，吏缘为奸，敛取百端，复为寇所迫
逐，田桑失时，寇去复业，未及息肩，催科之吏已呼其
门矣。愿诏郡邑招集流散，官贷之种，俟及三年，始责
其赋，置籍书之，以课殿最。强兵息民，此其先者。”时多
所采纳，又请复天地、日月、星辰、社稷之祀，于是下有
司定一岁祭礼。迁吏部侍郎。时条例散失，吏因为奸。
肖胄立重赏，俾各省记编为条目，以次行之，舞文之
弊始革。阵亡补官得占射差遣，而在部常调人守待
不能注授，且有短使重难。肖胄请阵亡惟许本家用
恩例，异姓候经任收使，遂无不均，且严六部出入之
禁，而请托不行。三年，拜端明殿学士、同佥书枢密院
事，充通问使，以胡松年副之，肖胄慨然受命。时金酋
粘罕专执政，方恃兵强，持和战离合之策，行人皆危
之。肖胄入奏曰：“大臣各徇己见，致和战未有定论。然
和乃权时之宜，他日国家安强，军声大振，誓当雪此
仇耻。今臣等行或半年不返命，必复有谋，宜速进兵，
不可因臣等在彼而缓之也。”将行，母又语之曰：“汝家
世受国恩，当受命即行，勿以我老为念。”帝称为贤母，
封荣国夫人。肖胄至金国，金人知其家世，甚重之，往
返才半年。自帝即位，使者凡六七年未尝报聘，至是
始遣人偕来。肖胄先北使入对，与朱胜非议不合，力
求去，以旧职知温州、提举临安府洞霄宫。五年，诏问
前宰执战守方略，肖胄言：“女真等军皆畏服西兵，劲
锐喜战。今三帅所统多西人，吴玠继有捷奏，军声益
振，敌意必摇。攻战之利，臣固知之。自荆、襄至江、淮，绵
亘数千里，不若择文武臣僚按行计度，求险阻之地，
屯兵积粮，则形势相接。今淮东、西虽命宣抚使，然将
屯置司，乃在江上，所遣偏裨分守，不过资以轻兵，势
孤力弱，难以责其固志。当移二将于江北，使藩篱可
固。”又言：“诸大将之兵，自主庭户，更相仇疾，若欲并遣
进攻，宜先命总帅，分以精锐，自成一军，号令既一，则
诸将畴敢不听命。畿甸、山东、关河之民，怨金人入骨，
当以安集流亡、私怀归附为先。今淮南、江东、西荒田
至多，若招境上之人，授田给粮，捐其赋税，必将接迹
而至。”又奏：“江之南岸，旷土甚多，沿江大将各分地而
屯，军士旧为农者十之五六，择其非甚精锐者，使之
力耕，农隙则试所习之技艺，秋成则均以所种之禾

举万寿观，寻除佥书枢密院事。和议已定，复命肖胄
为报谢使，接伴者逆于境，谓当称“谢恩使。”肖胄论难
三四反，遂语塞。既至，金遣人就馆议事，肖胄随问随
答，众皆耸听。其还，给毡车及顿递宴设，自肖胄始。除
资政殿学士、知绍兴府，寻奉祠，与其弟膺胄寓居于
越几十年，事母以孝闻，弟不至不食。所得恩泽，皆先
给宗族。卒，年七十六，谥元穆。琦守相，作昼锦堂，治作
“荣归堂”，肖胄又作荣事堂，三世守乡郡，人以为荣。